Tere AS

**Tere AS** (endine **Tallinna Piimatööstus**) on Eesti piimatööstusettevõte, mille peamised tegevusalad on toorpiima kokkuost ning piimatoodete tootmine ja müük.

Tere tootmisüksused asuvad Viljandis ja Põlvas ning kokku töötlevad need 400 tonni toorpiima päevas.  Ettevõttel oli 2011. aastal üle 615 töötaja, 2014. aastal 427 töötajat, 2018. aasta seisuga üle 420 töötaja.

Ettevõte loeb oma sihtturgudeks Eestit, Lätit, Leedut, Skandinaavia maid ja Venemaad.

Tere tütarettevõtete hulka kuuluvad Meieri Transport ja AS Kohuke, mis toodab glasuurkohukesi kaubamärkide Black Mama, Kohuke ja K kohuke all.

Tere AS kuulus kunagi Oliver Kruuda kontrollitavale valdusettevõttele Luterma (endine Kalev). Alates 2016. aastat kuulub ettevõtte Maag Grupp kontserni.

2014. aastal oli käive 86,5 mln eurot ja kasum 3,2 mln eurot.

## Ajalugu
Tänapäevase Tere AS-i alguseks võib pidada 1893. aastal Daniel Calliseni loodud aurumeiereid, mis algselt asus Tallinnas Kopli tänaval. Sajandi alguses otsustas Callisen meiereid laiendada. Tekkis Keskmeierei, mis viidi mõne aja pärast üle aadressile Carl Robert Jakobsoni tänav 14 / Juhan Kunderi tänav 15 ning hiljem ajutiselt Rataskaevu tänava ruumidesse. Keskmeierei ainus osakond oli Haapsalu osakond.

Esimesel iseseisvusajal täiustati tootmist mitmete kaasaegsete seadmetega. Hangiti villimisaparaat, uued jahutusseadmed ja aurumasin, mis kokku viisid päevase piima kokkuostu 20 tonnini. Nõukogude okupatsiooni ajal jätkas Keskmeierei tööd Tallinna Piimatoodete Kombinaadina, mis 1962. aastal kolis Pärnu maantee tootmishoonetesse, kus töödeldakse piima ja toodetakse piimasaadusi tänapäevani. Uus kombinaat jäi aga peagi väikeseks, mistõttu on aegade jooksul juurde ehitatud tootmispindu, laohooneid ja laboriruume ning vahetatud seadmeid võimsamate vastu, mis kasvatas tootmisvõimsust kolmesaja tonnini vahetuses. 

1994. aastal läks ettevõte eraomandusse ning riiklikust kombinaadist sai Tallinna Piimatööstuse AS.

1996. aastal loodi kohukeste tootmise jaoks AS Kohuke.

1997. aastal loodi Tere kaubamärk, mis oli Eesti esimene piimatoodete tõeline kaubamärk. Investeeriti uutesse seadmetesse, tehnoloogiasse ja tootmishoonete rekonstrueerimisse (uus piima vastuvõtt, piima esmane töötlemise kompleks, villimine ja pakendamine). 

2002. aastal osteti Meierei Tootmise AS, millest loodi Viljandi Tootmisosakond. Selle tulemusel muutus Tallinna Piimatööstuse AS suurimaks piimatoodete töötlejaks Eestis. 

19. juunil 2006 muudeti ka ettevõtte juriidiline nimi ning Tallinna Piimatööstusest sai selle tuntuima kaubamärgi järgi Tere AS.

2008. aastal liideti Paide tootmisüksus. 2012. aasta alguses oli see suletud.

2009. aastal liideti AS Põlva Piim, millest sai Paide tootmisüksus. Selleks pidi Tere AS võtma 2008. aastal Nordea ja DNB Pangast 54 miljonit eurot laenu.

Ettevõttel oli 2009. aasta lõpul võlakohustusi kokku 1,79 miljardit krooni. Omakapitali oli ettevõttel 226 miljonit ning bilansimaht kokku 2,38 miljardit krooni.

Tere AS-i ainuke juhatuse liige oli veebruaris 2011 Oliver Kruuda.

19. veebruaril 2013 oli suletud Tallinna tootmisüksus. 

2014. aasta augustis kehtestas Venemaa piimatoodetele impordipiiranguid ja Tere AS-il tekkisid tõsised probleemid. Vastavalt 2014. aasta majandusaruandele oli võlg detsembri lõpus üle 53 mln euro (sh laen üle 36 mln euro). Tulu oli üle 85 mln euro ja kasum umbes 900 000 eurot. 

Laenu tagastamise tähtaeg oli 20. oktoober 2015, tähtaega pikendati kolme kuu võrra, aga aastaks 2016 polnud ettevõte laenu tagastanud.

2016. aastal kuulusid ettevõtte aktsiad Nordea Bank AB Eesti filiaalile rahalise tagatisena. 

2016. aasta veebruari seisuga tagastas Tere AS umbes 25 mln eurot ning jäi võlgu 36 mln eurot pankadele ja 800 000 eurot maksmata makse riigile. Sellega seoses pöördus ettevõte saneerimistaotlusega kohtusse. Tol aastal ostis Maag Grupp võlakohustusi Tere emaettevõttest. 

2017. aastal ühendas Tere AS Maag Grupi koosseisu kuuluva Farmi Piimatööstuse ettevõttega ja sai selle firma tütarettevõtteks. Farmi Piimatööstus ostis 100% Tere AS-i aktsiaid.

2019. aasta juulis kinnitas Harju Maakohus Tere AS-i saneerimiskava 10 aastaks. Nõuete maht oli 47 miljonit eurot.

2020. aastal koondas Maag Grupp enda piimatööstusettevõtted (Tere AS ja AS Farmi Piimatööstus) ühise ettevõtte Nordic Milk alla, mille all on sellega neli tootmisüksust ja kus töötas sama aasta oktoobri seisuga 572 inimest. Ühendettevõtte turuosa värskete piimatoodete turul oli 40 protsenti.

## Tooted
Tere tootenimekirjas on kokku üle 150 toote. Tuntumad kaubamärgid on Tere, Hellus, Haps, Merevaik, Emma, Kohuke, Black Mama, Paradiis ja Mumuu.

2010. aastast tootmine vastab ISO 22000:2005 standarditele ning on kooskõlas hea tootmistava nõuetega.

## Viited

## Välislingid
*Ettevõtte koduleht
*"Tere astub Vene piimatootjate ühenduse liikmeks" Delfi Majandus, 12. august 2011
*"Kruuda ettevõte solgutab endiselt piimatootjaid" Postimees, 19. jaanuar 2012
*
*"Eksperdid: Kruuda piimatööstus Tere tuleks pankrotti lasta" Eesti Päevaleht, 12. juuli 2016
*Открытие года: ценность комбината Tere могли искусственно завышать, Postimees, 15. detsember 2017